b'\n_START_ARTICLE_\nGrad \xc5\xa0varcen\xc5\xa1tajn\n_START_SECTION_\nZgodovina\n_START_PARAGRAPH_\nGrad ali gradi\xc4\x8d \xc5\xa0varcen\xc5\xa1tajn so po vsej verjetnosti po letu 1322 pozidali Celjski grofje, glede na to da je bil njihov alod in da so to podro\xc4\x8dje dedovali po sorodnikih Vovbr\xc5\xa1kih grofih. (Na grajski kleti najdemo letnico 1076, kar pa ka\xc5\xbee le na mo\xc5\xbenost uporabe materiala iz druge starej\xc5\xa1e stavbe.) Grad so zgradili za povezavo med svojimi posesti v \xc5\xa0ale\xc5\xa1ki dolini in starim alodialnim jedrom okoli \xc5\xbdovneka.   Grad zanje ni imel ve\xc4\x8djega pomena in so ga po nekaj desetletjih za\xc4\x8deli podeljevati v fevd svoji vite\xc5\xa1ki klienteli, kar pri\xc4\x8da o njegovem majhnem pomenu za Celjske._NEWLINE_Grad \xc5\xa0varcen\xc5\xa1tajn (Schwarzenstein) je posredno omenjen leta 1360 kot Swarczenstain, ko se je po njem imenoval vitez Oton (Ott Flaming de Swarczenstain), izrecno pa \xc5\xa1ele leta 1428 (vest Swarczenstain)._NEWLINE_Leta 1436 so ga celjski grofje podelili v fevd Andreju Trebni\xc5\xa1kemu (Triebeneggerju), leta 1441 Ulriku Moshaimerju, po letu 1532 pa je bil spet v posesti Trebni\xc5\xa1kih. V drugi polovici 16. stoletja je bil Grad \xc5\xa0varcen\xc5\xa1tajn in njegov lastnik baron Jurij Trebni\xc5\xa1ki eden od centrov luteranstva v \xc5\xa0ale\xc5\xa1ki dolini. Baron Jurij Trebni\xc5\xa1ki je bil vplivna osebnost svojega \xc4\x8dasa, \xc5\xa1tajerski de\xc5\xbeelni sv\xc3\xa9tnik in namestnik de\xc5\xbeelnega kneza nadvojvode Karla. Na svojem gradu je ustvaril distribucijski center luteranske literature po \xc5\xa0tajerski. Med literaturo se omenja tudi ve\xc4\x8dje \xc5\xa1tevilo Dalmatinove biblije._NEWLINE_Od leta 1614 so bili med lastniki \xc5\xa1e Hans Ludvik Sauer iz Velenja, po letu 1618 Hans Wagen, in od leta 1627 Jurij Schrottenbach._NEWLINE_V kme\xc4\x8dkem uporu leta 1635 so ga zavzeli in deloma poru\xc5\xa1ili uporni kmetje. Zatem so \xc5\xa0varcen\xc5\xa1tajn imeli grofje Gaisrucki od leta 1656 do 1682 in od leta 1720 do 1730, grof Ulrik Maschwander od leta 1682 do 1720, baroni Adlsteini od leta 1730, od leta 1785 baroni Diennersbergi, od leta 1798 Gabriel Pauer in od leta 1805 Matija Kasesnik, leta 1849 pa je poslopje kupil kmet Bo\xc5\xa1tjan Glu\xc5\xa1i\xc4\x8d._NEWLINE_V preteklem stoletju so bili lastniki gradu rodbina Pirnat. Na gradu je leta 1924 umrl lastnik Jakob Pirnat, pravnik in mecen, ki je pomagal pri ustanovitvi Celjske narodne \xc4\x8ditalnice in na sploh podpornik slovenstva in v tem okviru Dru\xc5\xbebe Cirila in Metoda. Slednji je zapustil tudi gradi\xc4\x8d, kasneje pa ga je od nje kupila dru\xc5\xbeina Gori\xc4\x8dar iz \xc5\xa0o\xc5\xa1tanja.._NEWLINE_Zanemarjeno dvonadstropno stavbo  sedaj po\xc4\x8dasi obnavljajo._NEWLINE_Nekaj slik.'